കരുവന്നൂര് ബാങ്ക് തട്ടിപ്പ് കേസ് 2 പ്രതികള് കൂടി അറസ്റ്റില് കരുവന്നൂര് ബാങ്ക് വായ്പ തട്ടിപ്പ് കേസിലെ രണ്ടും മൂന്നും പ്രതികള് അറസ്റ്റില്. ബ്രാഞ്ച് മാനേജരായിരുന്ന ബിജു കരീം, അക്കൗണ്ടന്റ് സി.കെ ജില്സ് എന്നിവരാണ് അറസ്റ്റിലായത്. ഇതോടെ അറസ്റ്റിലായവരുടെ എണ്ണം മൂന്ന് ആയി. ഇനിയും മൂന്ന് പേര് കൂടി പിടിയിലാകാനുണ്ട്. നടന്നത് വന് ക്രമകേടാണെന്ന് വിലയിരുത്തിയ തൃശൂര് ജില്ലാ സെഷന്സ് കോടതി പ്രതികളായ ബിജു കരീം, ജില്സ്, രജി അനില് കുമാര് എന്നീ പ്രതികളുടെ മുന് കൂര് ജാമ്യാപേക്ഷ ഇന്നലെ തള്ളിയിരുന്നു.അന്വേഷണം പ്രാരംഭ ദശയില് ആയതിനാല് അപേക്ഷ തള്ളുകയായിരുന്നു. അഞ്ചാം പ്രതിയായ കിരണും മുന്കൂര് ജാമ്യത്തിനായി കോടതിയെ സമീപിച്ചിട്ടുണ്ട്. മുഖ്യ പ്രതി ടി ആര് സുനില് കുമാറിനെ 14 ദിവസത്തേക്ക് ഇന്നലെ ഇരിങ്ങാലക്കുട കോടതി റിമാന്ഡ് ചെയ്തിട്ടുണ്ട്. ബാങ്ക് സെക്രട്ടറിയായിരുന്ന സുനില് കുമാര് പദവി ദുരുപയോഗം ചെയ്ത് വന് സാമ്ബത്തിക നേട്ടം ഉണ്ടാക്കിയതായി റിമാന്ഡ് റിപ്പോര്ട്ട്. മുഖ്യ പ്രതിയായ സുനില്കുമാറും രണ്ടാം പ്രതി ബിജു കരീമും ചേര്ന്ന് നടത്തിയത് 100 കോടിയിലേറെ രൂപയുടെ തട്ടിപ്പെന്ന് ഇരിങ്ങാലക്കുട കോടതിയില് സമര്പ്പിച്ച റിമാന്ഡ് റിപ്പോര്ട്ടില് പറയുന്നു. ഭൂമി വില കൂട്ടിക്കാണിച്ചും വന് തുക വായ്പകള് നല്കി. സുനില് കുമാര് പല വായ്പകളും അനുവദിച്ചത് ഭരണസമിതി പ്രസിഡന്റിന്റ ഒപ്പില്ലാതെയെന്നും റിപ്പോര്ട്ടില് പറയുന്നു. ഈ മാസം 24 വരെയാണ് സുനില് കുമാറിനെ കോടതി റിമാന്ഡ് ചെയ്തത്. അതേസമയം, കരുവന്നൂര് ബാങ്ക് തട്ടിപ്പ് കേസില് സഹകരണ വകുപ്പിലെ ഉന്നതര്ക്കെതിരെയും നടപടിയുണ്ടാകുമെന്ന് മന്ത്രി വി എന് വാസവന് അറിയിച്ചു. സര്ക്കാര് നിയോഗിച്ച പത്തംഗ സമിതിയുടെ ഇടക്കാല റിപ്പോര്ട്ട് ഇന്നലെ രാത്രി ലഭിച്ചു. ഇന്ന് തന്നെ നടപടിയുണ്ടാകുമെന്നും സഹകരണ മന്ത്രി വി എന് വാസവന് പറഞ്ഞു.